text: Solskin i sigte - majvejret bliver skønt
  04 maj 2018 kl. 13.36
  Skøn maj forude med masser af stabilt, solrigt og ret varmt vejr spår Danmarks Meteorologiske Institut.
  Allerede i den kommende weekend bygges et højtryk op over det sydligste Skandinavien, skriver DMI på deres hjemmeside.
  - Højtrykket betyder, at vi får tørt og solrigt vejr med gradvist stigende temperaturer, siger meteorolog Martin Lindberg, der onsdag har udarbejdet DMI’s nyeste månedsprognose.
  Varmere og tørrere maj end normalt
  Men det fine vejr slutter ikke med weekenden. Det strækker sig videre ind i næste uge.
  - Vi kan nyde masser af solskin, svage vinde og behagelige temperaturer op omkring 20 grader, siger meteorologen.
  Anden halvdel af ugen kan blive noget mere ustabil med skyede perioder og en overgang byger og lidt køligere, men samlet set bliver det varmere og tørrere end normalt.
  Men allerede ugen efter skulle vejret blive bedre igen.
  